ไอเอ็นจีเขี้ยวซื้อทหารไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

‘ลดพาร์ล้างขาดทุน’ต้องเสร็จสิ้น
โพสต์ทูเดย์ — ไอเอ็นจี กรุ๊ป ยื่นไม้ตายพร้อมซื้อหุ้นธนาคารทหารไทยจากคลัง 22.5% เมื่อมีการอนุมัติให้ลดพาร์ล้างขาดทุนสะสมเสร็จสิ้น
แหล่งข่าวจากกระทรวงการคลัง เปิดเผยว่า แม้ขณะนี้กระทรวงการคลังมีความพร้อมและได้เปิดการเจรจากับกลุ่มไอเอ็นจี กรุ๊ป ที่จะเข้ามาซื้อหุ้นธนาคารทหารไทยที่ถืออยู่ 22.5% ออกไปทั้งหมดหลังจากได้ใช้สิทธิแปลงหุ้นบุริมสิทธิเป็นหุ้นสามัญ แต่ทางกลุ่มไอเอ็นจี กรุ๊ป จากอัมสเตอร์ดัม เนเธอร์แลนด์ ไม่พร้อมที่จะเข้ามาซื้อหุ้นจนกว่ากระทรวงการคลังและธนาคารแห่งประเทศไทย (ธปท.) จะอนุมัติแผนการปฏิรูปธนาคาร และกระบวนการลดพาร์ล้างขาดทุนสะสมที่มีอยู่กว่า 4 แสนล้านบาทจะเสร็จสิ้นลง 
“ทางไอเอ็นจี กรุ๊ป ซึ่งถือหุ้นทหารไทยอยู่ 26.4% และถือหุ้นผ่านเอ็นวีดีอาร์อีก 4.9% เห็นว่าหากแผนการลดพาร์และแผนการล้างขาดทุนสะสมยังไม่เสร็จสิ้น ธนาคารอาจมีความเสียหายบางอย่างที่อาจเกิดขึ้นได้อีก จึงต้องการสะสางให้เสร็จสิ้นก่อน ขณะเดียวกันไอเอ็นจี กรุ๊ป ก็เห็นว่าการถือหุ้นอยู่กว่า 30% นั้นเป็นข้อได้เปรียบที่ทำให้กลุ่มทุนรายใหม่ไม่กล้าเข้ามาเสนอราคาแข่ง” แหล่งข่าวเปิดเผย
ปัจจุบันกลุ่มไอเอ็นจี กรุ๊ป ถือหุ้นอยู่ 26.4% ขณะที่กระทรวงการคลังถืออยู่ 22.5% โดยมีต้นทุนในการลงทุนอยู่ที่หุ้นละ 3 บาท แต่มีสัญญาที่จะขายหุ้นให้กับกลุ่มไอเอ็นจี กรุ๊ป ในราคาเท่ากับที่เคยขายไปก่อนหน้าในราคาหุ้นละ 1.601.70 บาท 
นายสถิตย์ ลิ่มพงศ์พันธุ์ ปลัดกระทรวงการคลัง กล่าวว่า นายกรณ์ จาติกวณิช รมว.คลัง มีนโยบายชัดเจนที่จะขายหุ้นธนาคารทหารไทยในส่วนที่คลังถืออยู่ให้กับผู้สนใจ โดยจะให้ความสำคัญกับพันธมิตร คือ กลุ่มไอเอ็นจี กรุ๊ป ก่อนเป็นอันดับแรก เพราะที่ผ่านมาการเข้าไปถือหุ้นธนาคารทหารไทยของกระทรวงการคลังเป็นการช่วยให้ฐานะของธนาคารดีขึ้นเท่านั้น ซึ่งตอนนี้ฐานะธนาคารแข็งแกร่ง มีพันธมิตรใหม่กับทางไอเอ็นจีที่มีเครือข่ายธุรกิจกว้างขวาง มียุทธศาสตร์การทำงานของธนาคารที่ชัดเจน จึงเป็นเวลาที่เหมาะสมที่จะขายหุ้นธนาคารทหารไทยออกไป
อย่างไรก็ตาม ขณะนี้กระทรวงการคลังอยู่ระหว่างหารือรายละเอียดการซื้อขายหุ้นกับทางไอเอ็นจี ซึ่งก่อนหน้าตามแผนกระทรวงการคลังจะขายหุ้นเพิ่มให้กับทางไอเอ็นจีอีก 5% แต่ขณะนี้ยังสรุปไม่ได้ เพราะในวันที่ 19 พ.ค. 2553 หุ้นบุริมสิทธิที่กระทรวงการคลังถืออยู่จะต้องแปลงสภาพเป็นหุ้นสามัญ ก็ต้องพิจารณาว่าจะขายหุ้นให้กับทางไอเอ็นจีจำนวนเท่าไร และทางไอเอ็นจี ต้องการถือหุ้นธนาคารทหารไทยเท่าไร
“ถึงตอนนี้กระทรวงการคลังยังไม่ได้ขายหุ้นธนาคารทหารไทย แต่คลังได้เปิดการเจรจากับผู้ที่สนใจซื้อหุ้นของธนาคารจากกระทรวงการคลัง โดยเฉพาะพันธมิตรที่ผูกพันกันเดิมอยู่แล้วอย่างไอเอ็นจี” นายสถิตย์ กล่าว
นายบุญทักษ์ หวังเจริญ ประธานเจ้าหน้าที่บริหารธนาคารทหารไทย กล่าวว่า ตามกระบวนการคงต้องรอให้ถึงวันที่ 19 พ.ค.ก่อน แล้วก็ต้องมาหารือกันอีกครั้งว่าจะเป็นอย่างไร ทางธนาคารคงไม่สามารถตอบแทนไอเอ็นจีได้ เพราะถือเป็นมารยาท
อย่างไรก็ตาม สถานการณ์ขณะนี้เชื่อว่าต่างชาติคงมีความรู้สึกมองไทยด้วยความตกใจกลัว แต่ถ้าเป็นการลงทุนในระยะยาวคงเลี่ยงไม่ได้ที่จะต้องเข้ามาลงทุน ไม่ว่าจะธุรกิจธนาคารหรืออุตสาหกรรมอื่นๆ เพราะประเทศไทยยังมีประสิทธิภาพระยะยาวในการลงทุน